Plaasaanval: Ouma hoor kleinkinders skreeArgieffoto: Lorraine Claasen Niemand is nog in hegtenis geneem nie nadat ’n gesin op ’n kleinhoewe buite Potchefstroom in Noordwes Donderdag in die vroeë oggendure in hul huis oorval en aangerand is. Die pa (47) en seun (8) het ernstige beserings in die voorval opgedoen. Kol. Adele Myburgh, woordvoerder van die polisie, het Vrydag aan Maroela Media gesê twee verdagtes het skuins ná middernag deur middel van ’n kombuisvenster toegang tot die huis op ’n kleinhoewe in die Vyfhoek-omgewing buite Potchefstroom gekry waar die ouma, oupa, hul seun en twee kleinkinders, ’n seuntjie en dogtertjie, geslaap het. Volgens Myburgh het die ouma (70) haar kleinkinders hoor skree waarna sy gang af is om te gaan kyk wat aangaan. “Dit is tóé dat sy haar in een van die verdagtes vasloop,” het sy gesê. Een van die verdagtes het die ouma in die gang oor haar kop geslaan waarna hy deur die kombuisvenster na buite geglip het. Die ouma kon egter daarin slaag om verder na die kamer te beweeg waar sy haar kleinkinders hoor skree het. Sy het die seuntjie aangetref met ernstige beserings aan sy gesig terwyl sy pa, haar seun, ernstige kopbeserings opgedoen het. Dit is nie duidelik waar die tweede verdagte in dié stadium was nie. Daar word vermoed dat hy reeds na buite gevlug het toe die kinders begin skree het. Die dogtertjie (6) en haar oupa, vermoedelik in sy 80’s, is ongedeerd. Die ouma het hulp ontbied waarna al drie beseerdes na ŉ hospitaal toe is. Die pa is in ŉ ernstige toestand in die hospitaal opgeneem en die seuntjie is intussen weens die aard van sy beserings na ŉ hospitaal in Johannesburg oorgeplaas. Die polisie het nie die name van die slagoffers bekend gemaak nie.